Boligejer fra Tranbjerg sendte simpelt spørgsmål til kommunen. Hun fik svar - og en faktura på 1.324 kr.

Annonce

Hvordan beregner man bebyggelsesprocenten - forholdet mellem en grunds størrelse og det antal etagekvadratmeter, der er bygget på den?

Anne Lindholt fik sig noget af en overraskelse, da hun blev opkrævet 1.324 kr. af Aarhus Kommune for svar på en meget enkel forespørgsel. Den regning har hun ikke tænkt sig at acceptere uden sværdslag, så nu klager hun over den. Privatfoto.

Det var sådan set bare det, Anne Lindholt fra Tranbjerg gerne ville have svar på hos Aarhus Kommune.

Det fik hun også.

Og med svaret fulgte en faktura på 1.324 kr, for i alt to timers arbejde med at besvare spørgsmålet.

Lige rigelig meget i overkanten, synes Anne Lindholt.

Annonce

Hov, er mit hus for stort?

Hun bor i et rækkehus fra 1972 i to etager i Tranbjerg og havde læst, at et nyt bygningsregulativ hæver bebyggelsesprocenten på en adresse som hendes fra 35 til 40 procent.

Dejligt, så kan jeg måske på et tidspunkt bygge til, tænkte hun, og gav sig for en sikkerheds skyld til at beregne den nuværende bebyggelsesprocent.

44 procent viste det regnestykke. Altså rigeligt over såvel den gamle som den nye maksimumgrænse.

»Jeg syntes, det var sært, at ikke bare mit men også alle de andre rækkehuse i kvarteret så er for store til den grund, de er bygget på. Og jeg tænkte, at kommunen måske beregner bebyggesesprocent på end anden måde, end jeg havde gjort i mit lille regnestykke,« fortæller Anne Lindholt.

Annonce

Annes store fejl

Så hun gik ind på kommunens hjemmeside, fandt en mailadresse og skrev nogenlunde sådan: »Hej, jeg bor på Skovgårdsvænget 32 i Tranbjerg. Jeg har beregnet bebyggelsesprocenten til at være større, end den må være. Kan det være rigtigt? Har jeg brugt en forkert beregningsmetode? Og spiller det måske en rolle, at der er skråvægge på 1. sal?«

Hun skulle aldrig have opgivet sin præcise adresse. Det var en stor fejl.

Mere om det senere.

Annonce

To timer på så lidt

Mailen sender Anne Lindholt til kommunens afdeling for Byudvikling og Mobilitet. Herfra bliver den sendt videre til afdelingen for Byggeri.

»Jeg modtager så et autosvar, hvor de skriver, at de vender tilbage, og at jeg skal betale et gebyr for den tid, de bruger på sagen. Det kan ikke tage lang tid, tænker jeg, så det tager jeg helt roligt,« fortæller Anne Lindholt.

14 dage efter, at hun sendte spørgsmålet af sted, kom svaret: Jo, du har regnet helt rigtigt, der kan ikke bygges yderligere på din grund - ledsaget af en kopi af kommuneplanens bestemmelser for området.

Og altså af en faktura på 1.324 kr. For to timers arbejde.

»De må da vist have rundet lige rigeligt op, når de skriver, at de har brugt så lang tid på at besvare et helt ukompliceret spørgsmål,« siger Anne Lindholt, der ikke i sin vildeste fantasi havde drømt om, at hendes spørgsmål skulle blive så dyrt.

Annonce

Byrådets beslutning

Prisen er helt efter bogen, understreger lederen af kommunens afdeling for Byggeri, Ann Hamborg.

Siden 1. januar 2015 har afdelingen opkrævet betaling efter timeforbrug på byggesagsbehandling. Det er noget byrådet har bestemt.

Men nu er Anne Lindholts spørgsmål vil ikke ligefrem en byggesag?

»Nej, men henvendelsen vedrører en konkret adresse. Derfor skal vi være grundige og præcise i vores svar. Og derfor er der gebyr på. Havde hun nu ikke opgivet sin adresse, havde der været tale om et principielt spørgsmål - og så havde det ikke kostet noget at få svar,« forklarer Ann Hamborg og fortsætter:

»Jeg forstår godt, at hun undrer sig over det store tidsforbrug på besvarelsen. Hun er ikke den første, der er blevet overrasket over det. Sagen er imidlertid, at sådan en henvendelse skal gennem mange hænder, før vi vender tilbage med et svar,« siger Ann Hamborg.

Annonce

Spar penge - drop adressen

Hun understreger, at det faktisk fremgår af Byggeris hjemmeside, at afdelingen beregner sig gebyr på forespørgsler.

Der står: »Henvender du dig om konkrete ejendomme eller lokaliteter, skal vi oprette en sag, da det er et krav, at vi kan dokumentere givne svar. Derfor opkræver vi også altid gebyr for konkrete forespørgsler.«

Anne Lindholt har nu ikke tænkt sig at betale regningen uden sværdslag.

»Jeg vil klage over den regning, jeg har fået. Det er ikke en rimelig pris. Og jeg mener også, at kommunen kunne have informeret borgerne bedre - for eksempel ved at oplyse, at så snart der er adresse på en forespørgsel, så tikker timetaksameteret,« siger Anne Lindholt.

Læren af historien er enkel:

Hvis du har et generelt spørgsmål, du gerne vil have opklaret hos Byggeri - som for eksempel hvordan man udregner en bebyggelsesprocent - så lad endelig være med at nævne din adresse i spørgsmålet.

Så slipper du uden beregning.